АҞӘА, абҵара 19 – Sputnik, Бадри Есиава. Дмитри Ӷәазаа франциатәи акоманда "Speed Car" далахәны автоеиԥхныҩлара "Шесть часов Ле-Мана" аҿы аиааира игеит.
"Зегьы аӡбахә шәаҳахьазар акәхап автоеиԥхныҩлара "24 часа Ле-Мана", уажәы ҳара уажәы иара абри атрассала ҳамҩасуан, аха ф-сааҭктәи аамҭа ҳахьаҵанакуаз азы аконфигурациа маҷк еиҭакын. Ари сааҭрацәалатәи Франциа ачемпионат – ендуранс афиналтә еиԥхныҩлара акәын. 21 позициа рҟынтәи ҳаҵҟьеит еиуеиԥшым апроблемақәа ирхырҟьан, аха аиааира агара ҳалҳаршеит", - еиҭеиҳәоит Ӷәазаа.
Иареи иколлегацәа: Евгени Кирееви Владимир Чарчииани автомашьына Mercedes-Benz GT4 ала иқәгылон. Амашьына амчра 580-ҽы рымчра иҟоуп. Апилотцәа ес 45-минуҭ рҽырыԥсахуан. Ф-сааҭк рыла 154 еикәшара ирхысит.
"Ари амодель ала раԥхьаӡа акәны сықәгылеит. Амашьына шьахәӡоуп, 100 километрак аццакра 4 секундк рыла иаиуеит. Франциа ачемпионат аангьы иарала сықәгылоит", - иаԥхьаҟатәи ипланқәа дрылацәажәеит Ӷәазаа.
"Ле-Ман" аура 4,5 километра иҟоуп. Аиԥхныҩлараан ақәа леиуан, ауадаҩрақәагьы ацын. Убри аан аӡбаҩцәа акыр иашьклаԥшуеит аԥҟарақәа реиламгара.
Дмитри Ӷәазаа хәажәкыра 16 1988 шықәса рзы Гәдоуҭа ақалақь аҿы диит. Профессионала абри аспортхкы инапы алакуп 2010 шықәса раахыс. 2018 шықәса рзы Mitjet 2L акатегориа PRO аҟны Урыстәыла Ахраҿа иоуит.
2019 шықәса рзы Франциаҟа диасит. Акласс GT4 ала Франциа Ачемпионат далахәуп.
Иара убас шәаԥхьар ҟалоит:
АҞӘА, нанҳәа 14 - Sputnik. Ииасыз уахыки-ҽнаки рыла акоронавирустә чымазара амазааразы агәаҭара иахысит 235-ҩык ауааԥсыра. Урҭ рахьтә адиагноз COVID-19 рзықәыргылоуп 26-ҩык, ҳәа аанацҳауеит Ауааԥсыра акоронавирустә ҿкы рацәыхьчаразы аоперативтә штаб.
Апандемиа ҟалеижьҭеи Аԥсны акоронавирус здырбалахьоу рхыԥхьаӡара 182-ҩык ыҟоуп. Урҭ рахьтә 66-ҩык ргәы бзиахеит, хҩык рыԥсҭазаара иалҵит.
Абри аамҭазы Гәдоуҭатәи ахәышәтәырҭаҿы ишьҭоуп акоронавирус зцәа иалоу 24-ҩык апациентцәа. Уахыки-ҽнаки рыла ахәышәтәырҭаҟнытә илыҩҩауп згәабзиара ҭышәынтәалахаз ааҩык атәылауааи, урыстәылатәи ахаҿи, ԥсшьаҩык Шәачаҟа диагоуп идиагноз хада ала иҷыдоу амедицинатә цхыраара иҭаразы.
Ауааԥсыра акоронавирустә ҿкы рацәыхьчаразы аоперативтә штаб ажәлар рахь ааԥхьара ҟанаҵоит ачымазара рымкырц азы ахыхьчаратә ԥҟарақәа ирықәныҟәаларц, асоциалтә дистанциа ркызарц.
Акоронавирус иадҳәалоу ажәабжьқәа зегьы шәрыԥхьар ҟалоит абра>>
АҞӘА, нанҳәа 14 – Sputnik. Аԥсны Аҭагылазаашьа ҷыдақәа рминистрра аҟазауаа хымш ирықәуп аквадроцикл аҟынтәи Бзыԥ аӡы иагеит ҳәа иршьо атуристка лыԥшаара иаҿуижьҭеи, абри атәы Sputnik иазеиҭеиҳәеит АҶА рминистр ихаҭыԥуаҩ Тигран Делибалтиан.
Иара иажәақәа рыла аԥшаарақәа мҩаԥыслоит аԥҳәызба дрыԥшаанӡа.
"Амшқәа цәгьаханы ақәоура ҟалар аамҭакала ҳаԥшуеит. Макьаназы аԥшаарақәа ирыцаҳҵоит", - иҳәеит иара.
Аԥшаарақәа ирылахәуп Гагреи Гәдоуҭеи араионқәа рымцарцәара-еиқәырхаратә бригадақәеи Аҳәынҭқарратә инспекциа аӡыҵалаҩцәеи. Анеира ахьыуадаҩу аҭыԥқәа рҿы авиациа ахархәара амоуп.
1998 шықәса рзы ииз арԥыси аԥҳәызбеи Аԥсныҟа ԥсшьара ҳәа иааит Санкт-Петербургнтә. Аквадроцикл қьырала иргеит.
Аӡиа Риҵахь узго амҩа ажәбатәи акилометр иахьаҵанакуа аҷкәын аԥсҟы импыҵҟьеит, аквадроцикл ааҳәын аӡиас иалаҳаит.
Аҷкәын ибыргәым аахақәа иоуит, аквадроцикл Бзыԥ аҟәараҿы ирбеит.
Аӡӷаб амҩатә машәыр ахьыҟалаз аҭыԥ аҿы дрымбеит, убри азы аӡаҿы лыԥшаара иалагеит.